de sheisiún. Ba chóir go dtiocfadh an chuid is mó de na daoine sin a dtabharfar cuireadh dóibh, ó na teaghlaigh a choinníonn mic léinn de ghnáth. Déanfaidh teagascóirí gairmiúla ó na Coláistí Gaeltachta bainisteoireacht ar na seisiúin sin ó thús deireadh , ní bheidh an cóimheas d'aon cheann de na seisiúin sin níos mó ná 25:1 (i.e. 25 mhac léinn, teagascóir amháin agus an duine / na daoine a bhíonn in éineacht leis an teagascóir). Déanfaidh mic léinn pé ullmhúchán is gá a dhéanamh do na seisiúin, mar shampla, ceisteanna a chumadh le cur ar na haíonna a bheidh i láthair, ach na mic léinn a bheith ar an eolas roimh ré go bhfuil an t-ullmhúchán sin le déanamh acu. 1.5 Eispéireas Foghlama agus Folláine na Mac Léinn: Caithfear eispéireas foghlama agus folláine na mac léinn a chur san áireamh chomh maith. Ní féidir iarraidh ar mhic léinn suí os comhair scáileáin ar feadh 35 huaire an chloig sa tseachtain (líon na n-uaireanta teagmhála atá leagtha síos sna Rialacháin) chun freastal ar ranganna ar líne. Moltar líon na n-uaireanta do na mic léinn a laghdú go 27.5 in aghaidh na seachtaine. Moltar na cúrsaí a thabhairt thar chúig lá sa tseachtain (Luan go hAoine) le seisiúin ar maidin, seisiúin iarnóna gach dara hiarnóin, staidéar pearsanta ar na tascanna gach dara hiarnóin, gan aon seisiúin oíche, gan aon rud ag an deireadh seachtaine. 1.6 Pas / Teip sa Tréimhse Foghlama: Tréimhse Foghlama: 'Pas / Teip' a bheidh i gceist. Má bhíonn tinreamh sásúil ag an mac léinn, má ghlacann an mac léinn páirt sna ranganna agus má bhíonn an Institiúid Oideachais sásta go bhfuil na Tascanna atá le déanamh ag an mac léinn déanta go sásúil, gheobhaidh an mac léinn 'Pas'. Mura mbíonn na nithe sin sásúil, beidh an mac léinn neamhchríochnaithe sa Tréimhse Foghlama sa Ghaeltacht agus beidh ar an mac léinn tabhairt fúithi arís. Is faoi gach Institiúid ar leith a bheidh sé measúnú / grádú a dhéanamh ar na Tréimhsí Foghlama sa Ghaeltacht de réir mar a oireann don Institiúid aonair, maidir le grádú / céatadán is féidir a bhronnadh ar thinreamh, ar rannpháirtíocht, ar chomhlánú na dtascanna le linn na dTréimhsí Foghlama sa Ghaeltacht nó maidir le céatadán ar leith a bhronnadh ar an scrúdú cainte. Mar ba chóir a dhéanamh gach bliain, cuirfidh an Coláiste Gaeltachta 'Tuairisc Ghinearálta ar an gCúrsa' agus 'Tuairisc ar Mhac Léinn Aonair' ar fáil don Institiúid Oideachais. 1.7 Tréimhsí Foghlama a chríochnú: Maidir le mic léinn sa bhliain dheireanach dá gcúrsa agus a bhfuil dhá Thréimhse Fhoghlama (ceithre seachtaine) sa Ghaeltacht fós le déanamh acu, tabharfaidh an moladh deis dóibh na Tréimhsí Foghlama sin sa Ghaeltacht a chríochnú roimh laethanta saoire an tsamhraidh trí chúrsa trí seachtaine a dhéanamh ar líne in ionad cúrsa ceithre seachtaine. 1.8 Socrú Sealadach: Is socrú sealadach é seo, don bhliain seo amháin. Níl an socrú malartach atá á mholadh idéalach agus ní bheidh sé chomh maith leis an gceann a bhfuil taithí againn air.

#### 2. Oiriúnú na Siollabas do na Tréimhsí Foghlama sa Ghaeltacht

##### 2.1 An Chéad Tréimhse Foghlama

Seisiúin na Maidine: Ranganna Teanga - mar atá siad sna Siollabais Oifigiúla. Na Tascanna le clúdach ag na teagascóirí ag Seisiúin na Maidine. Tascanna Tasc 1: Díospóireacht (Siollabais Oifigiúla, lgh. 24-26; oiriúnú - seomraí ar leithligh, obair bheirte /cheathrair). Tasc 2: Áiseanna agus Acmhainn do Mhúineadh na Gaeilge (Siollabais Oifigiúla, lgh. 36 - 37; oiriúnú - ceacht Gaeilge bunaithe ar cheann amháin díobh seo a chumann an mac léinn: rann, amhrán, dán, cluiche teanga, scéal, dráma/sceitse, gníomh-amhrán, agallamh beirte nó lúibín. Féach teimpléad do